Goutum
Goutum is in doarp dat yn de gemeente Ljouwert leit. Goutum leit noardlik fan Wurdum, westlik fan Himpens en Tearns en besuden Ljouwert. Yn 2022 hie Goutum 3.315 ynwenners. De doarpskearn fan Goutum leit om de Buorren.

Skiednis 

Goutum wie oarspronklik in terpdoarp mei oan de westkant fan de terp de yn 1882 ôfbrutsen Wiarda State. Yn de 12e iuw waard op de terp de oan Sint-Agnes wijde tsjerke boud. De famylje Burmania hat dêr in grêfkelder. De tsjerke hat in Van Damoargel út 1864. Súdwestlik fan it doarp lei eartiids ek noch de terp Techum, dy't yn de 19e iuw ôfgroeven waard.

Sûnt 1943 leit Goutum yn de gemeente Ljouwert, dêrfoar lei it doarp yn Ljouwerteradiel (sudertrimdiel). 

Yn de rin fan de tiid wreide de bebouwing him nei it westen út yn 'e rjochting fan de Oeriselskeleane. Nei it easten is it doarp útwreide oant ticht by de westlike útbuorren fan Tearns. Fral sûnt de jierren 1970 is Goutum bot fan karakter feroare. Troch de oanlis fan Goutum-Noard grinzget de bebouwing tsjintwurdich fuort oan de stêd. Allinnich it Van Harinxmakanaal leit der noch tusken. Yn de iere 21e iuw waard Goutum útwreide mei de wyk Goutum-Súd. Besuden fan it doarpsgebiet wurdt Ljouwert fierder útwreide, sadat it doarp feitlik in stedswyk fan Ljouwert is. 

Súdlik fan it doarp leit it âldste krematoarium fan Fryslân, itjinge Goutum de bynamme 'Stoke-city' oplevere.

Goutum is oer it wetter troch de Wurdumer Feart nei it suden mei Wurdum ferbûn. De feart foarmet nei it noarden lykwols gjin ferbining mei it Van Harinxmakanaal. Nei it easten is de Tearnserdyk in ferbining mei Drachtsterwei en fierder nei Suderbuorren, Tearns en Himpens en Wergea.

Wapen 
De trije kannen ferwize nei de trije states fan it doarp. De swan is oernommen fan it wapen fan de famylje Wiarda, wylst de kleuren fan it wapen fan Eastergoa stamme.

Mienskip 

Alhoewol't Goutum feitlik in stedswyk fan Ljouwert is, hat it noch wol it doarpshûs 'Ien en Mien', in jierliks doarpsfeest en in warbere doarpsferiening mei in grut tal foarsjennings, lykas in boarterstún, in iisbaan en oan de eastlike kant it sportpark Wiarda. Foar oare foarsjennings en foar harren wurk binne de ynwenners rjochte op de stêd of oare plakken.

Tsjerke 

De PKN-gemeente Goutum makket gebrûk fan de Agnestsjerke yn Goutum en de Martinustsjerke fan Himpens.

Skoalle 
 Yntegraal Bernesintrum Wiarda

Ferienings 
 De Kûle - jongereinsoas
 Wêz Warber - kuorbal
 Keatsclub Goutum
 Iisclub Goutum
 Tennisclub Goutum
 Gymnastykferiening
 Jeugdfûgelwacht
 Samar Klear - biljerten
 Krap by Kas - toaniel
 Goutumer shantykoar
 Eigen Wijs - frouljuskoar

Berne yn Goutum 

 Sjoerd Pijbes Wiarda († 1410), ealman
 Tjomme Oenes Wiarda († 1473), ealman
 Sytse Singelsma (1951-), keunstskilder, sjoernalist en keunstkritikus. 
 Saakje Huisman (1951-2001), Frysk skriuwster
 Doete Venema (1951-), Frysk skriuwster

Befolkingsferrin

Mûnen 

Sawat twa kilometer west fan it doarp steane oan de Swette  twa spinnekopmûntsjes; de Mûne Heechlân en de Kramersmole.

Strjitten 
Alle strjitten yn Goutum.

Keppeling om utens 
 Webstee fan de doarpsferiening
 Webstee fan de Agnestsjerke

 
Doarp of stêd yn Ljouwert (gemeente)
Doarp of stêd yn Ljouwerteradiel (Sudertrimdiel)